གང་ལྟར་ལོ་འདི་གའི་སྙན་ངག་དང་དཔྱད་བརྗོད་ལ་ཕྱིར་བལྟ་རེ་བྱས་ན།ན་ཚོད་དང་རིག་གནས་འབྲེལ་འདྲིས་ཀྱིས་བསམ་བློ་གཏོང་ཕྱོགས་དང་སེམས་ཀྱི་ཁ་གཏོད་ཡུལ་མི་འདྲ་བའི་དབང་གིས་སྙན་ངག་གི་མི་རབས་གསུམ་པ་དང་བཞི་བ་ཞེས་པའི་ཚོགས་པ་རེ་འགའ་བྱུང་ཞིང་།དེ་འབྲེལ་དཔྱད་གླེང་ཀྱང་མང་དུ་བརྡོལ་ནས་སྙན་ངག་དཔྱད་བརྗོད་ཀྱི་གནས་སྟངས་ལ་འགྱུར་ལྡོག་ཐེབས།སྙན་ངག་གསར་རྩོམ་གྱི་བརྗོད་གཞི་འདེམས་སྒྲིག་དང་རྩོམ་ཐབས།སྐད་ཆ་སོགས་རྒྱུན་སྲོལ་རྙིང་བའི་བཀག་རྒྱ་ལས་གྲོལ་ནས་ཆེས་དམའ་རིམ་གྱི་འཚོ་བའི་ཟ་ཟུར་ནས་སྐྱི་གཡའ་བའི་སྤྱི་ཚོགས་ཀྱི་གད་སྙིགས་སུ་ཡོད་པའི་སྨད་འཚོང་མ་དང་ཡུགས་ས་མ།ཕོ་མོའི་མཚན་མ་སོགས་དོ་སྣང་བྱ་ཡུལ་བྱས་པ་དེས་སྙན་ངག་དཔྱད་བརྗོད་ལ་བརྗོད་གཞི་གསར་བ་ཞིག་གི་གོ་སྐབས་སྤྲད་ཅིང་།སྙན་ངག་གིས་བདག་ཅག་ལ་སྦྱིན་པའང་སྙན་ངག་པ་ཁོའི་བརྩམས་ཆོས་ཁོ་ན་ཙམ་མིན་པར།ཀློག་མཁན་གྱི་བདག་ཉིད་ལ་གསར་དུ་ཤེས་རྟོགས་སྐྱེ་བའི་ཉམས་ལེན་གྱི་གོ་རིམ་ཞིག་ཏེ།རྩོམ་རིག་བརྩམས་ཆོས་ནི་བརྩམས་ཆོས་རྐྱང་བ་ཞིག་མ་ཡིན་པར་ཀློག་པ་པོ་རེ་རེའི་རྒྱུད་ལ་རྟོག་པ་གསར་བ་འཐོབ་བྱེད་ཀྱི་སྔོན་འགྲོར་ཡོད་པ་ཟད།རྩོམ་རིག་གི་བསམ་བློའི་དགོངས་དོན་དང་སྐད་ཆ་སོགས་གང་ཡིན་པ་མཐའ་དག་རང་བཞིན་ནམ་སྤྱིར་བཏང་གི་སྐད་ཆ་ལས་འགོངས་ཡོད་ཕྱིར།ང་ཚོས་ཀྱང་སྤྱིར་བཏང་གི་སྐད་ཆ་ལས་འགོངས་པའི་རྩོམ་རིག་སྐད་ཆ་དང་།རྩོམ་རིག་གི་སྐད་ཆ་ལས་འགོངས་པའི་སྙན་ངག་གི་སྐད་ཆ་ཞེས་བརྗོད་ཀྱིན་པ་དེ་ཡིས་ཀྱང་སྙན་ངག་གི་སྐད་ཆ་ནི་སྒྱུ་རྩལ་གྱི་མཛེས་པ་འགྲུབ་བྱེད་ཀྱི་མེད་དུ་མི་རུང་བའི་ཐོག་མའི་ཆ་རྐྱེན་ཞིག་ཏུ་ཡོད་ལ།སྙན་ངག་གི་སྐད་ཆའི་ངོ་བོ་དང་མཛེས་པའི་རྟོག་པ་རང་རྒྱུད་ལ་མ་འཁྲུངས་པར་སྙན་ངག་གི་སྐད་ཆའི་ཁྱབ་ཁོངས་ལས་བརྒལ་བའི་ཡིད་ཁམས་སོགས་རྨོངས་པར་འགྱུར་ཅིང་།སྙན་ངག་ནི་སྒྱུ་རྩལ་ཁྲོད་ཀྱི་སྒྱུ་རྩལ་དང་སྒྱུ་རྩལ་གྱི་ཡང་རྩེར་གནས་ཡོད་པའང་དོན་གྱིས་སྙན་ངག་གི་མཛེས་པ་སྐད་ཆའི་མཛེས་པ་གཅིག་པུ་མིན་པར་ཡིད་ཁམས་ཀྱིས་བསྐྲུན་པའི་བར་ཐག་གི་མཛེས་པ་སོགས་ཡོད་པ་ཤུགས་ནས་བསྟན་ཡོད་པར་འདོད།།